Ölgerðin setti starfsfólki sínu afarkosti í tengslum við styttingu vinnuvikunnar , sem samið var um í lífskjarasamningnum í vor , í lok síðustu viku . Var því boðið að afsala sér rétti sínum til styttri vinnuviku , ellegar yrði þeim sagt um um mánaðamót nóvember og desember . Greint er frá málinu á vef Vísis , en Ragnar Þór Ingólfsson , formaður VR , staðfestir í samtali við mbl.is að stéttarfélagið hafi málið til skoðunar . Í nýjum kjarasamningi VR var samið um styttingu vinnutíma félagsmanna um níu mínútur á dag . Sett var í hendur fyrirtækjanna að útfæra vinnutímastyttinguna í samstarfi við starfsfólk og átti breytingin að taka gildi 1. desember . Samkvæmt frétt Vísis buðust starfsfólki á lager og í verksmiðju og bílstjórum Ölgerðarinnar þrír kostir , að ganga úr VR og í Eflingu , að vera áfram í VR en starfa samkvæmt kjarasamningi Eflingar eða að vera sagt upp um mánaðamótin með þriggja mánaða uppsagnarfresti . Samkvæmt heimildum Vísis neituðu starfsmenn að sætta sig við afarkostina sem þeim voru gefnir . Viðmót Ölgerðarinnar undantekning „ Fyrirtæki hafa almennt tekið þessu gríðarlega vel og mörg fyrirtæki frekar gert meira heldur en minna , “ segir Ragnar Þór í samtali við mbl.is . „ Við höfum frekar dæmi þess að þetta sé að ganga betur en við þorðum að vona . Þetta er frekar undantekningin en reglan , sem betur fer . “